**De ce bat clopotele sfintei mânăstiri**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ce bat clopotele sfintei mânăstiri

De ce bat clopotele sfintei mânăstiri?

Dangătul lor albastru sună trist,

A Voroneţ, albastru şi artist

Ce-a zugrăvit cohorte de martiri

Lipiţi de ziduri, parcă ruşinaţi

De bocetele lumii de aici,

De lacrima mulţimii de calici

Cu foamea şi cu setea resemnaţi.

Când zeii dacilor au fost pierduţi

Ne-am creştinat cu inima deschisă

Târând precum Cristos pe drum de clisă

O cruce mare pentru cei desculţi.

Ne botezăm copii întru Domnul,

Dar în Iordan noi pescuim iordane

Şi ignorăm mesajul din icoane

Visând ciolane până vine somnul.

Şi ce-i mai bun pe lume ca ciolanul

Când el îţi dă putere să loveşti?

De foame n-ai putere să iubeşti

Doar spiritul, când domnitor e banul.

Un raft de cărţi e un decor sordid

Dintr-un serial de fiecare zi.

Uităm rapid ce-nseamnă a citi

Când optimismul nu mai e Candid.

E biblioteca locul de pierzanie

Iar cluburile loc de introspecţie

Şi pentru cine e această lecţie?

Oricum nu ştim ce-nseamnă o litanie.

De ce bat clopotele sfintei mănăstiri

Şi sună trist albastrul Voroneţ?

Pare strivit poporul meu măreţ,

Am îngropat şi ultimii martiri

În biblioteca marilor pierduţi.

Şi-atunci de ce suntem atât de muţi?

(Lutul primar s-a risipit în „luţi”!)